Puntcat

El govern de la Generalitat ha decidit que declararà d'aquí a poques setmanes el "punt cat" com a domini d'internet propi de Catalunya. Segons el govern, serà la primera vegada que un territori no sobirà adopta oficialment com a propi un domini de primer nivell.

L'anunci l'ha fet aquest dilluns el conseller de Polítiques Digitals, Jordi Puigneró, que l'ha comparat amb l'idioma:

"Igual que tenim una llengua pròpia, també a internet hem de disposar d'un domini reconegut oficialment pel govern i que, per tant, sigui el domini d'ús que estigui estipulat en aquells àmbits on el govern té responsabilitat de forma natural."

Torra i Puigneró s'han reunit amb la Fundació puntCAT

L'anunci s'ha fet coincidir amb la reunió que Puigneró i el president de la Generalitat, Quim Torra, han tingut amb els responsables de la Fundació puntCAT:

La intenció és fer la declaració oficial a finals d'aquest mes, coincidint amb la reunió anual de l'ICANN, que es farà a Barcelona.

Notícia relacionada: Fundació puntCAT engega una campanya per a la normalització digital de la ela geminada

Aprovat fa 13 anys

El domini "punt cat" va ser aprovat el 2005 per la mateixa ICANN, la Corporació d'Internet per a l'Assignació de Noms i Nombres, que és l'organisme internacional que autoritza la creació de dominis.

L'havia impulsat i demanat la Fundació puntCAT, una entitat privada creada expressament i hereva d'una entitat prèvia, l'Associació puntCAT. La petició a l'ICANN va comptar amb el suport d'unes 100 entitats, més de 2.500 empreses i 65.000 particulars de tots els territoris de parla catalana.

Pocs mesos després de l'aprovació, a l'abril del 2006, es va obrir finalment el registre de dominis "punt cat". En aquests 12 anys i mig s'han creat més de 100.000 llocs web amb aquest domini.